FI Euroopan unionin virallinen lehti CE 78/87

(2004/C 78 E/0085)

KIRJALLINEN KYSYMYS E-2187/03

esittäjä(t): Sérgio Marques (PPE-DE) komissiolle

(30. kesäkuuta 2003)

Aihe: Syrjäisimpien alueiden osallistuminen TTK:n puiteohjelmiin käytännössä

Vuonna 2000 EY:n perustamissopimuksen 299 artiklan 2 kohdan toimeenpanoon tähtäävistä, syrjäisimpiä alueita koskevista toimista antamassaan kertomuksessa komissio kannattaa syrjäisimpien alueiden vuonna 1999 tekemää ehdotusta edistää strategisia kehitysaloja korostamalla tarvetta kehittää strategioita, joilla mahdollistetaan syrjäisimpien alueiden optimaalinen osallistuminen TKK:n puiteohjelmiin. Myöskin lokakuussa 2001 annetussa eurooppalaisen tutkimusalueen alueellisesta ulottuvuudesta antamassaan tiedonannossa komissio korostaa asettavansa etusijalle tutkimustoiminnan vahvistamisen, teknisen kehityksen ja innovatiivisen strategian kyseisillä alueilla.

Kuudennen TKK:n puiteohjelman johdanto-osan 14 kappaleessa todetaan, että syrjäisimpien alueiden osallistumista yhteisön TTK-toimintoihin on helpotettava riittävin mekanismein, jotka on sovitettu alueiden erityistilanteeseen. Samanlainen säännös on ohjelman toteuttamissäännöt määrittävän asetuksen johdanto-osan 9 kappaleessa ja sen käytännön toteutusta koskevien erityisohjelmien johdanto-osien 10 ja 11 kappaleessa. Tästä huolimatta EU:ssa ei ole vielä hyväksytty mitään toimia, joilla pantaisiin täytäntöön kyseiset johdanto-osien kappaleet soveltamisalan ja sisällön puolesta.

Koska on hyvin tärkeää edistää tutkimustoimintaa, teknistä kehitystä, esittelyä ja innovointia syrjäisimmillä alueilla lisäämällä alueiden todellista osallistumista eurooppalaiseen tutkimusalueeseen, kysyn komissiolta seuraavaa:

1. Milloin ja miten komissio aikoo tehdä mahdolliseksi syrjäisimpien alueiden todellisen ja aktiivisen osallistumisen TKK:n kuudenteen puiteohjelmaan?

2. Hankkeiden esittelyn tekninen tuki, kumppanuuksien muodostamista koskeva tuki ja syrjäisimpien alueiden erityistilanteeseen soveltuvien arviointiperusteiden muodostaminen ovat joitakin tarpeellisia toimenpiteitä. Mitä komissio aikoo tehdä tällä alalla?

Philippe Busquinin komission puolesta antama vastaus

(6. elokuuta 2003)

Komissio kiinnittää erityistä huomiota kaikkein syrjäisimpien alueiden osallistumiseen tutkimuksen ja kehittämisen puiteohjelmaan. Näiden alueiden tutkijoiden ja eurooppalaisten osaamiskeskusten väliset yhteydet hyödyttävät molempia, koska näiden alueiden ilmasto-, maantieteelliset ja geologiset olosuhteet ovat erittäin tärkeitä seikkoja eurooppalaisessa tutkimuksessa.

Puiteohjelman tavoitteena on rahoittaa tieteelliseltä osaamiseltaan parhaita eurooppalaisia ryhmiä, joten ei ole mahdollista sovittaa osallistumisehtoja kaikkein syrjäisimpien alueiden mukaan, kuten kysyjä ehdottaa. Komissio on toisaalta ryhtynyt useisiin toimenpiteisiin, joilla kaikkein syrjäisimpien alueiden osallistumista tutkimuksen puiteohjelmaan voidaan tukea ja optimoida.

Ensinnäkin 1-tavoitealueen organisaatiot, jotka on valittu osallistumaan puiteohjelman hankkeisiin, voivat pyytää rakennerahastoista lisärahoitusta. Tämä tutkimuksen kuudennen puiteohjelman yhteydessä käyttöönotettava uusi toimenpide hyödyttää myös kaikkein syrjäisimpiä alueita, jotka kaikki ovat 1-tavoitealueita. Jäsenvaltioille on ilmoitettu tästä mahdollisuudesta, ja niitä on pyydetty tiedottamaan siitä asiaankuuluville alueellisille toimipisteille mahdollisimman laajasti.

Yleisesti ottaen rakennerahastoista tutkimusinfrastruktuurin kehittämiseen myönnettävä tuki vahvistaa osaltaan alueiden tieteellistä osaamista eli niiden valmiuksia osallistua tutkimuksen puiteohjelmaan.

Lisäksi komissio osaltaan tiedottaa aktiivisesti kaikkein syrjäisimmille alueille niiden mahdollisuuksista osallistua puiteohjelmaan. Mahdollisuuksia esiteltiin muun muassa kaikkein syrjäisimpien alueiden päämiesten viimeisimmässä konferenssissa La Palmassa. Kuudennessa puiteohjelmassa (2002—2006) tarjotaan kaikkein syrjäisimmille alueille uusia osallistumismahdollisuuksia, erityisesti niiden tutkijoiden liikkuvuuden alalla (tutkijoiden liikkuvuuden edistämiseen tarkoitettuja stipendivaroja on huomattavasti korotettu) ja kansallisten ja alueellisten tutkimusohjelmien koordinoinnin alalla (on luotu uusi väline (ERA-NET), jolla edistetään yhteistyötä tutkimus- ja innovointitoimissa ja niiden koordinointia).

Komissio on myös teettänyt tutkimuksen kaikkein syrjäisimpien alueiden yhdentymisestä eurooppalaiseen tutkimusalueeseen. Sen tuloksena on esitetty useita ehdotuksia sekä komissiolle että kansallisille ja alueellisille viranomaisille. Tutkimuksen tekijät ovat myös laatineet tietokannan tutkimusresursseista kaikkein syrjäisimmillä alueilla, mikä helpottaa näiden alueiden tutkimuspotentiaaliin tutustumista ja myötävaikuttaa niiden osallistumiseen puiteohjelmasta rahoitettaviin tutkimuskumppanuuksiin. Tutkimus ja tietokanta ovat saatavilla Internet-osoitteessa (www.erup.net), jolta on suora linkki uuteen komission käyttöönottamaan tutkimusta eri alueilla käsittelevään portaaliin.